CELEX: 62010TN0516
Language: lv
Date: 2010-11-03 00:00:00
Title: Lieta T-516/10: Prasība, kas celta 2010. gada 3. novembrī — Francija/Komisija

15.1.2011   
            
            
               LV
            
            
               Eiropas Savienības Oficiālais Vēstnesis
            
            
               C 13/30
            
         Prasība, kas celta 2010. gada 3. novembrī — Francija/Komisija
   (Lieta T-516/10)
   ()
   2011/C 13/59
   Tiesvedības valoda — franču
   
      Lietas dalībnieki
   
   
      Prasītāja: Francijas Republika (pārstāvji — E. Belliard, G. de Bergues un B. Cabouat)
   
      Atbildētāja: Eiropas Komisija
   
      Prasītājas prasījumi:
   
   
               —
            
            
               atcelt Komisijas 2010. gada 23. augusta Lēmumu C(2010) 5724, galīgā redakcija, par finanšu korekciju piemērošanu ELVGF Virzības nodaļas sniegtajam finanšu atbalstam, kas piešķirts Kopienu iniciatīvas programmai CCI 2000.FR.060.PC.001 (Francija — LEADER+);
            
         
               —
            
            
               piespriest Komisijai atlīdzināt tiesāšanās izdevumus.
            
         
      Pamati un galvenie argumenti
   
   Savā prasības pieteikumā prasītāja lūdz atcelt Komisijas 2010. gada 23. augusta Lēmumu C(2010) 5724, galīgā redakcija, par finanšu korekciju piemērošanu ELVGF Virzības nodaļas sniegtajam finanšu atbalstam, kas piešķirts Kopienu iniciatīvas programmai CCI 2000.FR.060.PC.001 (Francija — LEADER+). Šajā lēmumā ir paredzēts, ka attiecībā uz izdevumiem saistībā ar Kopienu iniciatīvas programmu Leader+ Francijā ELVGF Virzības nodaļas sniegtais finanšu atbalsts, kas tika piešķirts saskaņā ar Komisijas 2001. gada 7. augusta Lēmumu C(2001) 2094, tiek samazināts par EUR 7 437 217,61.
   Prasītāja vispirms uzskata, ka apstrīdētais lēmums ir atceļams, jo Komisija ir kļūdaini interpretējusi un piemērojusi Regulas Nr. 1260/1999 (1) 9. panta 1. punktu un 32. panta 1. punkta trešo daļu. Komisija esot atzinusi, ka vietējās darbības grupas ir uzskatāmas par galīgajiem Kopienu iniciatīvas programmas Leader+ saņēmējiem. Tomēr šīs programmas galīgie saņēmēji neesot vietējās darbības grupas, bet gan par projektu atbildīgās iestādes. Līdz ar to pretēji tās apgalvotajam Komisijai neesot bijis pienākuma nodrošināt iepriekšēju finansējumu attiecībā uz programmas Leader+ galīgo saņēmēju veiktajām iemaksām.
   Pakārtoti prasītāja norāda, ka apstrīdētais lēmums ir atceļams, jo Komisija ir pārkāpusi tiesiskās paļāvības principu. Neizdarot nekādus secinājumus pēc 2005. gada aprīlī notikušā audita un vēlāk nepārtraucot attiecīgos izdevumus, Komisija esot rīkojusies tādā veidā, kas Francijas iestādēm ļāva uzskatīt, ka Komisija neapstrīdēs to veikto interpretāciju attiecībā uz vietējo darbības grupu lomu un ka to vadības sistēma izdevumu deklarēšanas jomā jebkurā gadījumā nesatur nopietnus trūkumus, kas pamatotu finanšu korekcijas veikšanu.
   Vēl pakārtotāk prasītāja apgalvo, ka apstrīdētais lēmums ir atceļams, jo Komisijai esot vajadzējis piemērot mazāku finanšu korekcijas apmēru. Pirmkārt, Komisija esot pieļāvusi kļūdu attiecībā uz bāzes summas apmēru, kas jāņem vērā, aprēķinot finanšu korekciju 5 % apmērā. Otrkārt, Komisija esot pārkāpusi Regulas Nr. 1260/1999 39. panta 3. punktu, nepiemērojot tādu finanšu korekciju, kas būtu samērīga ar konstatēto trūkumu radītajām finansiālajām sekām.
   
      (1)  Padomes 1999. gada 21. jūnija Regula (EK) Nr. 1260/1999, ar ko paredz vispārīgus noteikumus
   par struktūrfondiem (OV L 161, 1. lpp.).